DA wil nou aankla ná mosie in Makhura misluk | Netwerk24
DA wil nou aankla ná mosie in Makhura misluk
Deur Jana Marx 16 Mei 2018 09:49
Die DA wil klagte van moord, poging tot moord en nalatigheid aanhangig maak, ná sy onsuksesvolle mosie van wantroue Dinsdag in die Gautengse premier, David Makhura.
John Moodey, die DA se provinsiale leier in Gauteng, sê die klagte sal ingedien word teen almal wat in die Life Esidimeni-saak geïmpliseer word, "en dit kan die premier insluit".
Die DA, wat die mosie in die Gautengse wetgewer gedebatteer het, meen die premier moet verantwoording doen vir die 144 psigiatriese pasiënte "wat in die ergste menslike tragedie in post-apartheid Suid-Afrika" gesterf het.
Die EFF het ook in die mosie gestem – nadat hulle in 2016 'n soortgelyke mosie gebring het wat ook nie geslaag het nie.
News24 berig dat Makhura die mosie oorleef het met 38 stemme teenoor 27.
Moodey het Dinsdagmiddag gesê die publiek moet onthou dié mosie was maar die eerste ronde van die geveg.
"Ek voel tevrede dat ons ons verpligtinge as openbare verteenwoordigers nakom. Almal wat in hierdie sage geïmpliseer word, moet rekenskap gee," sê Moodey.
Hy sê die DA berei met regshulp 'n "stewige saak" voor.
"Ons sal voortgaan met die petisies. Ons kan nie toelaat dat 'n openbare verteenwoordiger hom bo die wet ag nie."
Die DA meen in 'n verklaring dat Makhura – "wat geweet het van die kansellasie van die Life Esidimeni-kontrak en die besluit om psigiatriese pasiënte na ongeregistreerde organisasies te verskuif" – van sy amp moet afstand doen.
John Moodey, provinsiale leier van die DA in Gauteng. Foto: Nelius Rademan
"Benewens dat hy sê hy neem verantwoordelikheid vir die tragedie, het hy nog niks anders gedoen as om die krake in sy eie beeld te pleister nie," lui die verklaring.
Die ANC het die mosie in hul verklaring as "skandelik" bestempel. "Ons is met afgryse vervul deur die politieke opportunisme en windmakerigheid van die DA. Dit is 'n desperate poging van die DA wat bevestig dat hy wanordelik is en so laag sal daal om die Life Esidimeni-tragedie te gebruik om politieke relevansie na te jaag."
"Ná afloop van die Life Esidimeni-tragedie het kameraad Makhura en die provinsiale regering van Gauteng volle rekenskap gegee en verantwoordelikheid daarvoor aanvaar, in plaas daarvan om die vlugbenadering te volg." lui die verklaring.
Die ANC wys ook op verslae deur Malegapuru Makgoba, die gesondheidsombudsman, en die afgetrede adjunkhoofregter Dikgang Moseneke wat "nié kon fout vind" met die premier se optrede nie.
"Ons herhaal dat staatsinstellings en wetstoepassingsowerhede nie verder moet sloer in hul ondersoek na die omstandighede wat tot die Life Esidimeni-tragedie gelei het nie. Daar moet toepaslik opgetree word teen diegene wat die wet oortree het."